周尉不來用單令韻見寄和之
作者：胡寅
朝代：宋

paragraphs: 穠李太穠華，夭桃苦夭麗。
不如姑射子，仙質淡難際。
破寒傳芳信，春意豈迢遞。
亭亭映碧霄，茨屋安得蔽。
一壺掃花陰，聊散客愁滯。
千珠聯萬玉，襞積誰所砌。
飛英時落盃，草木吾臭味。
頗嫌三弄笛，聲雜鄭和衛。
二公何惠然，悵望周郎至。
哦詩要何似，孤絕表一世。
風吹佳句來，端可使人繼。